Moti-gesin verhuis glo na DubaiDie Moti-broers is in Oktober verlede jaar ontvoer. Hulle is drie weke later ongedeerd gevind. (Foto’s: Verskaf) Die vier Moti-broers wat verlede jaar ontvoer is, se pa het die polisie glo verbied om onderhoude met die kinders te voer. Zia (15), Alaan (13), Zayyad (11) en Zian (6) was in Oktober verlede jaar van hul huis in Nirvana, Polokwane, op pad na die Curro Heuwelkruin- private skool toe hul motor gekaap en hulle ontvoer is. Maroela Media het vroeër berig die BMW waarin die seuns was, is deur ’n silwerkleurige Kia Sorento en ’n swart Mercedes‑Benz van die pad af gedruk. Volgens die 64-jarige bestuurder van die BMW het daar na bewering sewe mans, almal in wit oorpakke geklee, uit die voertuie geklim en skote op die BMW afgevuur. Die vier seuns is toe uit die BMW by die Mercedes ingedwing en die bestuurder is op die toneel agtergelaat. Die seuns se ouers, Naazim en Shakira Moti, is gesiene sakelui in Polokwane. Naazim is die eienaar van Auto Moti, ’n motorhandelaar. Die kinders is drie weke ná hul ontvoering vrygelaat. Hulle was ongedeerd. Lt.kol. Robert Netshiunda, polisiewoordvoerder, het Sondag aan Maroela Media gesê daar was nog geen “samewerking van die familie en die polisie kon nie onderhoude met die kinders voer nie”. “Ons het deur onbevestigde berigte gehoor dat die gesin sedertdien na Dubai verhuis het.” Netshiunda sê nadat die seuns gevind is, moes die polisie hulle na ŉ sentrum neem waar hul fisieke en geestesgesondheid bepaal moes word. ŉ Interdik is egter bekom om die polisie te verhoed om dit te doen. Luidens berigte was die kinders getraumatiseer en sou onderhoude deur die polisie die situasie vererger. “Sonder die verklarings van die slagoffers self en sonder die samewerking en ondersteuning van die gesin kon ons nie enigiets doen nie,” sê Netshiunda. Bheki Cele, minister van polisie, het intussen aan eNCA gesê die polisie beskou die situasie in hierdie stadium as ŉ gebrek aan samewerking, eerder as dwarsboming van die gereg. “Daar gaan ŉ tyd kom dat ons ŉ streep trek en sê hierdie is nie net nié samewerking nie, dit is dwarsboming van die gereg. “Ek wens hulle het beter saamgewerk.” Die broers se ontvoerders is steeds op vrye voet en volgens Netshiunda moet ŉ motief vir die ontvoering nog bepaal word.